**กสอ. ผนึกกำลัง ดีไอทีพี และอาลีบาบา จุดไฟเอสเอ็มอีสู้ศึกดิจิทัลมาร์เก็ตติ้ง**

กรุงเทพฯ 28 พฤศจิกายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม พร้อมด้วย นางวรรณภรณ์ เกตุทัต รองอธิบดีกรมส่งเสริมการค้าระหว่างประเทศ และนายไมเคิล ซู ผู้อำนวยการอาลีบาบา กรุ๊ป และรองประธานมหาวิทยาลัยเถาเป่า ให้เกียรติเป็นประธานร่วมเปิดงานสัมมนา Alibaba Global Course New Technology, New Opportunity, Thailand 2018 ณ โรงแรมเดอะ เบอร์เคลีย์ ประตูน้ำ โอกาสนี้ นางสาวนิสากร จึงเจริญธรรม รองปลัดกระทรวงอุตสาหกรรม ผู้บริหารกรมส่งเสริมอุตสาหกรรม และผู้ประกอบการ จำนวน 800 คน ให้เกียรติเข้าร่วมงานดังกล่าว โดยมี นายเดชา จาตุธนานันท์ รองอธิบดีกรมส่งเสริมอุตสาหกรรม กล่าวรายงาน

การสัมมนาในครั้งนี้ เป็นความร่วมมือระหว่าง กรมส่งเสริมอุตสาหกรรม (กสอ.) กรมส่งเสริมการค้าระหว่างประเทศ (DITP) และอาลีบาบา บิสิเนส สคูล จัดขึ้นเป็นครั้งที่ 3 ภายใต้แนวคิด “New Technology, New Opportunity Thailand 2018” ซึ่งมุ่งเน้นการเจาะลึกดิจิทัลมาร์เก็ตติ้งด้วยเทคโนโลยีก้าวกระโดด เพื่อให้ผู้ประกอบการมีความได้เปรียบในช่องทางการตลาดออนไลน์ ประกอบไปด้วย เส้นทางในการก้าวสู่การเป็นดิจิทัลของเมืองเพื่อสร้างแรงบันดาลใจให้กับผู้ประกอบการไทยในด้านความเป็นไปได้ของเทคโนโลยีดิจิทัล การเจาะลึกปฏิสัมพันธ์ระหว่างมนุษย์และคอมพิวเตอร์ (Human Computer Interactive) ที่จะเผยให้เห็นถึงข้อมูลอินไซต์จากการวิจัยของอาลีบาบาเพื่อให้ความรู้และประสบการณ์ใหม่ในการดำเนินธุรกิจให้ผู้ประกอบการ และยกระดับประสบการณ์ในการช้อปปิ้งให้กับผู้บริโภค พร้อมทั้งศักยภาพของบิ๊กดาต้าที่จะช่วยเปลี่ยนถ่ายธุรกิจสู่ระบบดิจิทัล โดยมีสมาร์ทสโตร์และช่องทางค้าปลีกของอาลีบาบาเป็นกรณีศึกษา พร้อมด้วยวิทยากรในระดับแถวหน้าจากอาลีบาบาที่ให้เกียรติร่วมบรรยาย

ทั้งนี้ การสัมมนาดังกล่าว เกิดจากการลงนามความร่วมมือ 1 ใน 4 ด้าน ระหว่างรัฐบาลไทย และอาลีบาบา คือ การพัฒนาวิสาหกิจขนาดกลางและขนาดย่อมในโครงการความร่วมมือด้านการพัฒนาบุคลากรรองรับการส่งเสริมธุรกิจผ่าน e-commerce โดย อาลีบาบา จะร่วมกับ กรมส่งเสริมอุตสาหกรรม กระทรวงอุตสาหกรรม และกรมส่งเสริมการค้าระหว่างประเทศ กระทรวงพาณิชย์ มุ่งพัฒนา กลุ่มคนเก่ง หรือดาวเด่นด้านดิจิทัล (Digital Talent) โดยอาลีบาบาเสนอให้ Alibaba Business School นำ Platform e-commerce มาใช้อบรมให้ความรู้ผู้ประกอบการไทย เพื่อให้สามารถประยุกต์ใช้ E-Commerce เป็นเครื่องมือในการทำตลาดออนไลน์เพื่อยกระดับศักยภาพทางการตลาดและสร้างรายได้มากขึ้น ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพ